**AZ EURÓPAI PARLAMENT ÉS A TANÁCS …/2020/EU RENDELETE**

**(2020…)**

**a polgári kezdeményezésről[[1]](#footnote-1)**

*1. cikk*

**Tárgy**

Ez a rendelet a polgári kezdeményezésre alkalmazandó eljárásokat és feltételeket állapítja meg az EUSZ 11. cikkében és az EUMSZ 24. cikkében meghatározottak szerint.

*2. cikk*

**Fogalom-meghatározások**

E rendelet alkalmazásában:

1.   „polgári kezdeményezés”: az e rendeletnek megfelelően a Bizottsághoz benyújtott kezdeményezés, amelyben felkérik a Bizottságot, hogy hatáskörén belül terjesszen elő megfelelő javaslatot azokban az ügyekben, amelyekben a polgárok megítélése szerint a Szerződések végrehajtása céljából uniós jogi aktusra van szükség, és amelyet legalább két tagállamból származó, egymillió jogosult aláíró támogat;

2.   „aláíró”: a polgári kezdeményezést a kezdeményezés támogató nyilatkozatának kitöltésével támogató uniós polgár;

3.   „szervezők”: a polgári kezdeményezés előkészítéséért és a Bizottsághoz való benyújtásáért felelős, polgári bizottságot létrehozó természetes személyek.

*3. cikk*

**A szervezőkre és az aláírókra vonatkozó előírások**

(1)   A szervezőknek uniós polgároknak kell lenniük, akik elérték az európai parlamenti választásokon való részvételre jogosító életkort.

(2)   A szervezőknek polgári bizottságot kell létrehozniuk, amely legalább két résztvevő tagállam esetén két-két olyan személyből áll, akik az adott tagállamban rendelkeznek lakóhellyel. Legalább öt résztvevő tagállam esetén tagállamonként egy-egy, az adott tagállamban lakóhellyel rendelkező személyből kell összeállnia a polgári bizottságnak.

A szervezők kijelölnek egy képviselőt és egy helyettest („kapcsolattartó személyek”), akik a teljes eljárás alatt kapcsolattartó szerepet töltenek be a polgári bizottság és az uniós intézmények között, és akiket felhatalmaznak a polgári bizottság nevében történő felszólalásra és eljárásra.

Ha a szervezők európai parlamenti képviselők, ők nem számítanak bele a polgári bizottság alakítása szempontjából szükséges legalacsonyabb számba.

Egy javasolt polgári kezdeményezés 4. cikknek megfelelően történő nyilvántartásba vétele céljából a Bizottság csak a polgári bizottság tagjaira vonatkozó információkat vizsgálja meg, akik az e cikk (1) bekezdésében és e bekezdésben említett előírásoknak való megfeleléshez szükségesek.

(3)   A Bizottság felkérheti a szervezőket, hogy szolgáltassanak megfelelő bizonyítékot az (1) és (2) bekezdésben foglalt előírások teljesítésére vonatkozóan.

(4)   Polgári kezdeményezés támogatására csak olyan aláíró jogosult, aki uniós polgár, és elérte az európai parlamenti választásokon való részvételre jogosító életkort.

*4. cikk*

**A javasolt polgári kezdeményezés nyilvántartásba vétele**

(1)   A javasolt polgári kezdeményezés aláíróitól származó támogató nyilatkozatok összegyűjtésének megkezdését megelőzően a szervezőknek a II. mellékletben meghatározott információk rendelkezésre bocsátása révén nyilvántartásba kell vetetniük a polgári kezdeményezést a Bizottsággal, különös tekintettel a javasolt polgári kezdeményezés tárgyára és céljaira.

Az információkat az Unió hivatalos nyelveinek egyikén kell eljuttatni a Bizottsághoz, a Bizottság által erre a célra rendelkezésre bocsátott online nyilvántartás („a nyilvántartás”) segítségével.

A szervezők a nyilvántartás számára és adott esetben a honlapjukon rendszeresen naprakész információt nyújtanak a javasolt polgári kezdeményezés támogatási és finanszírozási forrásairól.

A (2) bekezdésnek megfelelő nyilvántartásba vétel visszaigazolását követően a szervezőknek módjukban áll a javasolt polgári kezdeményezést az Unió más hivatalos nyelvein is nyilvántartásba vetetni. A javasolt polgári kezdeményezés lefordítása az Unió más hivatalos nyelveire a szervezők feladata.

A Bizottság létrehoz egy kapcsolattartó pontot, amelynek feladata a tájékoztatás és segítségnyújtás.

(2)   A Bizottság a II. mellékletben foglalt információk kézhezvételétől számított két hónapon belül a javasolt polgári kezdeményezést egyedi nyilvántartási szám alatt nyilvántartásba veszi, és erről visszaigazolást küld a szervezőknek az alábbi feltételek teljesülése esetén:

|  |  |
| --- | --- |
| a) | megalakult a polgári bizottság és a 3. cikk (2) bekezdésének megfelelően kijelölték a kapcsolattartó személyeket; |

|  |  |
| --- | --- |
| b) | a javasolt polgári kezdeményezés nem esik nyilvánvalóan a Bizottság azon hatáskörén kívül, hogy olyan kérdésekkel kapcsolatban dolgozzon ki jogszabályjavaslatot az Európai Unió és az uniós polgárok érdekeit védelmezve, amelyeket nem lehet hatékonyan kezelni tagállami szinten; |

|  |  |
| --- | --- |
| c) | a javasolt polgári kezdeményezés nyilvánvalóan nem visszaélésszerű, komolytalan vagy zaklató jellegű; és |

|  |  |
| --- | --- |
| d) | a javasolt polgári kezdeményezés nyilvánvalóan nem ellentétes az Uniónak az EUSZ 2. cikkében foglalt értékeivel. |

(3)   A Bizottság visszautasítja a nyilvántartásba vételt, ha a (2) bekezdésben meghatározott feltételek nem teljesülnek.

A javasolt polgári kezdeményezés nyilvántartásba vételének elutasítása esetén a Bizottság tájékoztatja a szervezőket az elutasítás okairól, valamint a rendelkezésükre álló valamennyi lehetséges peres és peren kívüli jogorvoslatról.

(4)   A Bizottság a nyilvántartásban közzéteszi azokat a javasolt polgári kezdeményezéseket, amelyeket nyilvántartásba vett. A 45/2001/EK rendelet szerinti jogaik sérelme nélkül az érintettek a javasolt polgári kezdeményezés nyilvántartásba vételének időpontjától számított két év elteltét követően jogosultak személyes adataiknak a nyilvántartásból történő eltávolítását kérelmezni.

(5)   A támogató nyilatkozatoknak a 8. cikkel összhangban történő benyújtása előtt a szervezők bármikor visszavonhatnak egy, a nyilvántartásba vett javasolt polgári kezdeményezést. Ennek tényét a nyilvántartásban rögzíteni kell.

*5. cikk*

**A támogató nyilatkozatok gyűjtésére vonatkozó eljárások és feltételek**

(1)   A 4. cikknek megfelelően nyilvántartásba vett, a javasolt polgári kezdeményezést támogató aláíróktól származó nyilatkozatok gyűjtéséért a szervezők felelnek.

A támogató nyilatkozatok gyűjtéséhez csak a III. mellékletben meghatározott mintáknak megfelelő, és a javasolt kezdeményezésnek a nyilvántartásban szereplő valamelyik nyelvi változatában íródott formanyomtatványok használhatók. A szervezőknek a III. mellékletben feltüntetett módon a támogató nyilatkozatok gyűjtésének megkezdését megelőzően ki kell tölteniük a formanyomtatványokat. A formanyomtatványokon megadott információknak meg kell felelniük a nyilvántartásban rögzített információknak.

(2)   A szervezők a támogató nyilatkozatokat papírformátumban vagy elektronikusan gyűjthetik. Amennyiben a támogató nyilatkozatokat online gyűjtik, a 6. cikk rendelkezései alkalmazandók.

E rendelet alkalmazásában azokat a támogató nyilatkozatokat, amelyek az elektronikus aláírásra vonatkozó közösségi keretfeltételekről szóló, 1999. december 13-i 1999/93/EK európai parlamenti és tanácsi irányelv értelmében fokozott biztonságú elektronikus aláírással vannak ellátva, a papírformátumban levő támogató nyilatkozatokkal azonos módon kell kezelni.

(3)   Az aláíróknak ki kell tölteniük a szervezők által rendelkezésre bocsátott támogató nyilatkozatokat. Az aláírók csak a tagállamok által elvégzendő ellenőrzés céljából szükséges személyes adatokat tüntetik fel a III. mellékletben foglaltak szerint.

Az aláírók egy adott polgári kezdeményezést csak egyszer támogathatnak.

(4)   A tagállamok továbbítják a Bizottságnak a III. mellékletben foglalt információkat érintő változásokat. A Bizottság ezen változások figyelembevételével, felhatalmazáson alapuló jogi aktusok révén, a 17. cikkel összhangban és a 18. és 19. cikkben foglalt feltételek mellett módosíthatja a III. mellékletet.

(5)   A támogató nyilatkozatokat a javasolt polgári kezdeményezés nyilvántartásba vételétől számított legfeljebb 6 hónapon keresztül lehet gyűjteni.

Ezen időszak végén a nyilvántartásban fel kell tüntetni, hogy az időszak lezárult, valamint adott esetben azt, hogy nem gyűjtöttek össze az előírás szerinti megfelelő számú támogató nyilatkozatot.

*6. cikk*

**Online gyűjtési rendszerek**

(1)   Amennyiben a támogató nyilatkozatokat online gyűjtik, az online gyűjtési rendszerben gyűjtött adatokat valamely tagállam területén kell tárolni.

Az online gyűjtési rendszer megfelelőségét, a (3) bekezdéssel összhangban, abban a tagállamban igazolják, amelyben az online gyűjtési rendszeren keresztül összegyűjtött adatokat tárolni fogják. A szervezők ugyanazt az online gyűjtési rendszert több vagy akár az összes tagállamban is használhatják a támogató nyilatkozatok gyűjtése céljából.

A támogatónyilatkozat-minták az online gyűjtés céljára kiigazíthatók.

(2)   A szervezők biztosítják, hogy a támogató nyilatkozatok gyűjtéséhez használt online gyűjtési rendszer megfelel a (4) bekezdésnek.

A szervezők a támogató nyilatkozatok gyűjtésének megkezdése előtt felkérik az adott tagállam erre hatáskörrel rendelkező hatóságát annak igazolására, hogy az e célra használt online gyűjtési rendszer megfelel a (4) bekezdésnek.

A szervezők kizárólag akkor kezdhetik el a támogató nyilatkozatoknak az online gyűjtési rendszeren keresztül való gyűjtését, ha a (3) bekezdésben említett igazolást megszerezték. A szervezők az online gyűjtési rendszerhez használt honlapon közzéteszik az említett igazolás másolatát.

A Bizottság a maga által kifejlesztett, az online gyűjtési rendszerek tekintetében e rendelet előírásainak való megfeleléshez szükséges műszaki és biztonsági jellemzőkkel rendelkező, nyílt forráskódú szoftvert fenntartja. A Bizottság a szoftvert ingyenesen bocsátja rendelkezésre.

(3)   Amennyiben az online gyűjtési rendszer megfelel a (4) bekezdésnek, a hatáskörrel rendelkező hatóság erről egy hónapon belül a IV. mellékletben meghatározott mintának megfelelő igazolást állít ki.

A tagállamok elismerik a más tagállamok hatáskörrel rendelkező hatóságai által kibocsátott igazolásokat.

(4)   Az online gyűjtési rendszereknek megfelelő biztonsági és műszaki jellemzőkkel kell rendelkezniük, amelyek biztosítják, hogy:

|  |  |
| --- | --- |
| a) | csak természetes személyek nyújthatnak be online támogató nyilatkozatot; |

|  |  |
| --- | --- |
| b) | az online megadott információkat biztonságosan gyűjtik és tárolják, többek között annak érdekében, hogy azokat ne lehessen módosítani vagy az adott polgári kezdeményezés megjelölt támogatásához képest más célra felhasználni, és hogy megvédjék a személyes adatokat a véletlen megsemmisüléstől vagy jogellenes megsemmisítéstől vagy véletlen elvesztéstől, megváltoztatástól, jogosulatlan nyilvánosságra hozataltól vagy hozzáféréstől; |

|  |  |
| --- | --- |
| c) | a rendszer a III. mellékletben meghatározott mintáknak megfelelő formátumú támogató nyilatkozatokat képes előállítani a tagállamok által a 8. cikk (2) bekezdésének megfelelően elvégzendő ellenőrzés céljából. |

(5)   Amennyiben a szervezőknek nem sikerül tárhelyszolgáltatót találniuk az online gyűjtési rendszerük számára, a Bizottság szerverein tárhelyet biztosít az online gyűjtési rendszereknek.

*7. cikk*

**Az aláírók tagállamonkénti legalacsonyabb száma**

(1)   A polgári kezdeményezés aláíróinak legalább két tagállamból kell származniuk.

(2)   A javasolt polgári kezdeményezés nyilvántartásba vételének időpontjában a résztvevő tagállamokban az aláírók számának el kell érnie az I. mellékletben meghatározott legalacsonyabb számokat. E legalacsonyabb számoknak meg kell felelniük az Európai Parlament képviselői tagállamonként megválasztott száma 750-szeresének.

(3)   Az Európai Parlament összetételében bekövetkező bármilyen változás tükrözése érdekében a Bizottság a 17. cikkel összhangban és a 18. és 19. cikkben foglalt feltételek mellett, felhatalmazáson alapuló jogi aktusokkal megfelelően kiigazítja az I. mellékletet.

(4)   Az aláírót abból a tagállamból származónak kell tekinteni, amelyik az aláíró támogató nyilatkozatának a 8. cikk (1) bekezdésének második albekezdése szerinti ellenőrzéséért felelős.

*8. cikk*

**A támogató nyilatkozatok tagállami ellenőrzése és igazolása**

(1)   Azt követően, hogy a szervezők az 5. és 7. cikknek megfelelően papír- vagy elektronikus formátumban összegyűjtötték a szükséges támogató nyilatkozatokat, azokat ellenőrzés és igazolás céljából benyújtják a 15. cikkben meghatározott hatáskörrel rendelkező hatóságoknak. E célból a szervezők az V. mellékletben meghatározott formanyomtatványt használják, és a papírformátumú, a fokozott biztonságú elektronikus aláírással ellátott elektronikus formátumú és az online gyűjtési rendszer révén gyűjtött támogató nyilatkozatokat elkülönítik egymástól.

A szervezők a támogató nyilatkozatokat a megfelelő tagállamnak nyújtják be a következők szerint:

|  |  |
| --- | --- |
| a) | az aláíró lakóhelye vagy állampolgársága szerinti tagállamnak a III. melléklet C. részének 1. pontjában foglaltaknak megfelelően; vagy |

|  |  |
| --- | --- |
| b) | a támogató nyilatkozatban feltüntetett személyi azonosító számot vagy személyi azonosító okmányt kibocsátó tagállamnak, a III. melléklet C. részének 2. pontjában foglaltaknak megfelelően. |

(2)   A hatáskörrel rendelkező hatóságok legkésőbb a kérelem kézhezvételétől számított három hónapon belül a nemzeti joggal és gyakorlattal összhangban megfelelő ellenőrzéseknek vetik alá a benyújtott támogató nyilatkozatokat. Ennek alapján a VI. mellékletben meghatározott mintának megfelelő igazolást állítanak ki a szervezők számára, amelyben igazolják az adott tagállamból származó érvényes támogató nyilatkozatok számát.

A támogató nyilatkozatok ellenőrzéséhez nem szükséges az aláírások hitelesítése.

(3)   A (2) bekezdésben említett igazolás kiállítása térítésmentes.

*9. cikk*

**A polgári kezdeményezés benyújtása a Bizottsághoz**

A 8. cikk (2) bekezdésében meghatározott igazolás beszerzését követően, és az ebben a rendeletben meghatározott minden vonatkozó eljárás és feltétel teljesítése esetén a szervezők benyújthatják a polgári kezdeményezést a Bizottságnak, amelyhez csatolniuk kell a kezdeményezéshez kapott támogatásra és finanszírozásra vonatkozó információkat. Az információkat közzé kell tenni a nyilvántartásban.

A bármely forrásból származó támogatás és finanszírozás azon összegének, amelyen felül információt kell szolgáltatni, meg kell egyeznie az európai szintű politikai pártokra irányadó előírásokról és finanszírozásuk szabályairól szóló, 2003. november 4-i 2004/2003/EK európai parlamenti és tanácsi rendeletben foglalt összeggel.

E cikk alkalmazásában a szervezőknek a VII. mellékletben meghatározott formanyomtatványt kell használniuk, és azt kitöltve, a 8. cikk (2) bekezdésében meghatározott igazolások papír- vagy elektronikus formátumú másolataival együtt kell benyújtaniuk.

*10. cikk*

**A polgári kezdeményezések Bizottság általi vizsgálatára vonatkozó eljárás**

(1)   A polgári kezdeményezés 9. cikknek megfelelő benyújtását követően a Bizottság:

|  |  |
| --- | --- |
| a) | haladéktalanul közzéteszi a polgári kezdeményezést a nyilvántartásban; |

|  |  |
| --- | --- |
| b) | megfelelő szinten fogadja a szervezőket, és lehetővé teszi számukra a polgári kezdeményezéssel felvetett kérdések részletes ismertetését; |

|  |  |
| --- | --- |
| c) | négy hónapon belül közleményben foglalja össze a polgári kezdeményezésről alkotott jogi és politikai következtetéseit, az esetlegesen megtenni kívánt lépéseit, és ezek okait, illetve ha nem kíván lépéseket tenni, ennek okait. |

(2)   Az (1) bekezdés c) pontjában említett közleményről értesítést kapnak a szervezők, valamint az Európai Parlament és a Tanács, és azt közzé kell tenni.

*11. cikk*

**Közmeghallgatás**

Ha a 10. cikk (1) bekezdésének a) és b) pontjában foglalt feltételek teljesülnek, a 10. cikk (1) bekezdésének c) pontjában megállapított határidőn belül lehetőséget kell biztosítani a szervezők számára a polgári kezdeményezés közmeghallgatáson történő ismertetésére. A Bizottság és az Európai Parlament biztosítja, hogy a meghallgatást az Európai Parlamentben megtartsák, adott esetben az Unió többi, részt venni kívánó intézményével, szervével és hivatalával együtt, valamint, hogy a Bizottság megfelelő szinten legyen képviselve.

*12. cikk*

**A személyes adatok védelme**

(1)   A személyes adatok e rendelet szerinti feldolgozása során a polgári kezdeményezés szervezői és a tagállam hatáskörrel rendelkező hatóságai betartják a 95/46/EK irányelvet és az annak végrehajtása céljából elfogadott nemzeti rendelkezéseket.

(2)   Adatfeldolgozási tevékenységeik céljából a polgári kezdeményezés szervezőit és a 15. cikk (2) bekezdésének megfelelően kijelölt hatáskörrel rendelkező hatóságokat adatkezelőnek kell tekinteni a 95/46/EK irányelv 2. cikkének d) pontja értelmében.

(3)   A szervezők biztosítják, hogy az adott polgári kezdeményezéssel kapcsolatban gyűjtött személyes adatokat kizárólag az adott kezdeményezés támogatására használják, és legkésőbb egy hónappal a kezdeményezésnek a Bizottsághoz történt, a 9. cikknek megfelelő benyújtása után vagy – amennyiben utóbbi időpont a korábbi – legkésőbb 18 hónappal a javasolt polgári kezdeményezés nyilvántartásba vételének időpontját követően megsemmisítik az adott polgári kezdeményezéssel kapcsolatban összegyűjtött támogató nyilatkozatokat és azok másolatait.

(4)   A hatáskörrel rendelkező hatóság a polgári kezdeményezéssel kapcsolatban kapott adatokat kizárólag a támogató nyilatkozatoknak a 8. cikk (2) bekezdésének megfelelő ellenőrzéséhez használja fel, és legkésőbb egy hónappal a 8. cikkben említett igazolás kiállítását követően megsemmisíti valamennyi támogató nyilatkozatot és azok másolatait.

(5)   Az adott polgári kezdeményezéssel kapcsolatban kapott támogató nyilatkozatok és azok másolatai a (3) és (4) bekezdésben meghatározott időtartamokon túl is megőrizhetők, amennyiben a javasolt polgári kezdeményezéssel kapcsolatos jogi vagy közigazgatási eljárásokhoz erre szükség van. A szervezőknek és a hatáskörrel rendelkező hatóságnak legkésőbb az említett eljárások jogerős határozattal való lezárását követő egy héten belül meg kell semmisíteniük valamennyi támogató nyilatkozatot és azok másolatait.

(6)   A szervezők megfelelő technikai és szervezési intézkedéseket tesznek a személyes adatok véletlen vagy jogellenes megsemmisítés, véletlen elvesztés, megváltoztatás, jogosulatlan nyilvánosságra hozatal vagy hozzáférés elleni védelme érdekében, különösen, ha a feldolgozás közben az adatokat hálózaton keresztül továbbítják, továbbá a feldolgozás minden más jogellenes formája ellen.

*13. cikk*

**Felelősség**

A szervezők a polgári kezdeményezés szervezése során bármilyen okozott kárért az alkalmazandó nemzeti jog szerint felelnek.

*14. cikk*

**Szankciók**

(1)   A tagállamok biztosítják, hogy a szervezőkre megfelelő szankciók legyenek alkalmazandók e rendelet megsértése és különösen az alábbiak esetén:

|  |  |
| --- | --- |
| a) | a szervezők által tett hamis nyilatkozatok; |

|  |  |
| --- | --- |
| b) | adatok csalárd felhasználása. |

(2)   Az (1) cikkben említett szankcióknak hatékonyaknak, arányosaknak és visszatartó erejűeknek kell lenniük.

*15. cikk*

**A tagállamok hatáskörrel rendelkező hatóságai**

(1)   A 6. cikk (3) bekezdésének végrehajtásának céljából, az említett bekezdésben meghatározott igazolás kiállításáért az egyes tagállamok által kijelölt, hatáskörrel rendelkező hatóságokat felelősek.

(2)   A 8. cikk (2) bekezdésének végrehajtása céljából az egyes tagállamok által kijelölt, hatáskörrel rendelkező hatóságok felelnek a támogató nyilatkozatok ellenőrzésének összehangolásáért és az említett bekezdésben meghatározott igazolás kiállításáért.

(3)   A tagállamok mindig kötelesek továbbítani a Bizottságnak a hatáskörrel rendelkező hatóságok aktuális nevét és címét.

(4)   A Bizottság – amennyiben szükséges – mindig frissíti a hatáskörrel rendelkező hatóságok listáját.

*16. cikk*

**A mellékletek módosítása**

A Bizottság a 17. cikknek megfelelően és a 18. és 19. cikkben foglalt feltételek mellett felhatalmazáson alapuló jogi aktusok révén módosíthatja e rendelet mellékleteit a rendelet vonatkozó rendelkezéseinek keretein belül.

*17. cikk*

**A felhatalmazás gyakorlása**

(1)   A 16. cikkben említett, felhatalmazáson alapuló jogi aktusok elfogadására vonatkozó hatáskört határozatlan időre a Bizottságra ruházzák.

(2)   A Bizottság a felhatalmazáson alapuló jogi aktus elfogadását követően arról egyidejűleg értesíti az Európai Parlamentet és a Tanácsot.

(3)   A felhatalmazáson alapuló jogi aktusok elfogadására vonatkozóan a Bizottság részére adott felhatalmazás gyakorlásának feltételeit a 18. és a 19. cikk határozza meg.

*18. cikk*

**A felhatalmazás visszavonása**

(1)   Az Európai Parlament vagy a Tanács bármikor visszavonhatja a 16. cikkben említett felhatalmazást.

(2)   A felhatalmazás visszavonásával kapcsolatos döntés meghozatala érdekében belső eljárást indító intézmény a végleges határozat meghozatala előtt ésszerű határidőn belül törekszik tájékoztatni arról a másik intézményt és a Bizottságot, megjelölve, hogy mely felhatalmazás visszavonásáról és milyen lehetséges indokok alapján kíván határozni.

(3)   A visszavonásról szóló határozat megszünteti az abban meghatározott felhatalmazást. A határozat haladéktalanul vagy a benne megállapított későbbi időpontban lép hatályba. A határozat nem érinti a már hatályban lévő felhatalmazáson alapuló jogi aktusok érvényességét. A határozatot az *Európai Unió Hivatalos Lapjában* ki kell hirdetni.

*19. cikk*

**A felhatalmazáson alapuló jogi aktusokkal szembeni kifogások**

(1)   Az Európai Parlament vagy a Tanács az értesítés napját követő kéthónapos időtartamon belül kifogást emelhet a felhatalmazáson alapuló jogi aktus ellen. Az Európai Parlament vagy a Tanács kezdeményezésére ez az időtartam két hónappal meghosszabbodik.

(2)   Amennyiben az (1) bekezdésben említett időtartam leteltéig sem az Európai Parlament, sem a Tanács nem emelt kifogást a felhatalmazáson alapuló jogi aktus ellen, azt ki kell hirdetni az *Európai Unió Hivatalos Lapjában*, és az a benne megállapított időpontban hatályba lép.

Ha az Európai Parlament és a Tanács egyaránt arról tájékoztatta a Bizottságot, hogy nem kíván kifogást emelni, a felhatalmazáson alapuló jogi aktust az időtartam letelte előtt ki lehet hirdetni az *Európai Unió Hivatalos Lapjában*, és az a időtartam letelte előtt hatályba léphet.

(3)   Ha az Európai Parlament vagy a Tanács kifogást emel a felhatalmazáson alapuló jogi aktus ellen az (1) bekezdésben megjelölt időtartam alatt, az nem lép hatályba. A felhatalmazáson alapuló jogi aktus ellen kifogást emelő intézmény a kifogást megindokolja.

*20. cikk*

**A bizottság**

(1)   A 6. cikk (5) bekezdésének végrehajtása céljából a Bizottságot egy bizottság segíti.

(2)   Az e bekezdésre történő hivatkozáskor az 1999/468/EK határozat 5. és 7. cikkét kell alkalmazni, figyelemmel a 8. cikke rendelkezéseire.

Az 1999/468/EK határozat 5. cikkének (6) bekezdésében megállapított időtartam három hónap.

*21. cikk*

**A tagállami rendelkezések bejelentése**

Minden tagállam értesíti a Bizottságot az e rendelet végrehajtása céljából általa elfogadott konkrét rendelkezésekről.

A Bizottság erről tájékoztatja a többi tagállamot.

*22. cikk*

**Felülvizsgálat**

A Bizottság háromévente jelentést nyújt be az Európai Parlamentnek és a Tanácsnak e rendelet alkalmazásáról.

*23. cikk*

**Hatálybalépés és alkalmazás**

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ezt a rendeletet 2020... …-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Strasbourgban, 2020… ….

1. A 211/2011/EU rendelet hatályon kívül helyezése [„Az Európai Parlament és a Tanács 211/2011/EU rendelete (2011. február 16.) a polgári kezdeményezésről”]. A jogszabály 2012. április 1-jén lépett hatályba, és közvetlenül alkalmazandó minden uniós tagállamban.

   Az online gyűjtési rendszerekre vonatkozó részletes technikai előírásokat a Bizottság 1179/2011/EU végrehajtási rendelete (2011. november 17.) tartalmazza.

   A rendelet hazai végrehajtásához szükséges szabályokat a népszavazási kezdeményezésről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény IV. Fejezete állapítja meg. [↑](#footnote-ref-1)